Qoraqum eshon madrasasi. Qoraqum eshon madrasasi () — Qoraqalpogʻistonda saqlanib qolmagan madrasa. XIX-asr oxiri - XX asr boshlaridagi qoraqalpoqlarning eng katta madrasalaridan biri. Muhammad Aminxon davrida (1845—1855) Xiva xonligining choʻl hududida (hozirda Boʻzatov tumanida) Qutli xojaning mablagʻlari evaziga 1854-yilda bunyod etilgan. Dastlab u masjid vazifasini bajargan. Madrasada ta'lim ikki bosqichli boʻlib, birinchi bosqichda arab tili grammatikasi oʻrgatilgan boʻlsa, keyingi bosqichda diniy-huquqiy bilimlar oʻqitilgan. Bu yerda Qoraqalpoqlarning buyuk shoiri Berdaq ham tahsil oladi. Madrasa 30 ta hujra, kutubxona, darsxona va boshqa xonalarni oʻz ichiga olgan. Unda Qoraqalpoq ovullaridan tashqari hozirgi Turkmaniston va Qozogʻiston hududlaridan kelgan talabalar tahsil olishgan. Madrasa juda boy kutubxonaga ega boʻlib, oʻz davrida undagi kitoblarni saqlab qolish uchun N. A. Baskakov, P. P. Ivanov va boshqa taniqli ilm ahli bong urishgan. Lekin, ularni saqlab qolishning iloji boʻlmagan.